b'\n_START_ARTICLE_\nPohjolan Liikenne\n_START_SECTION_\nHistoriaa\n_START_PARAGRAPH_\nPohjolan Liikenne perustettiin kev\xc3\xa4\xc3\xa4ll\xc3\xa4 1940 valtionyhti\xc3\xb6ksi hoitamaan Suomen ulkomaankaupan tarpeita Golfvirran vuoksi ymp\xc3\xa4ri vuoden sulana s\xc3\xa4ilyv\xc3\xa4n Petsamon Liinahamarin sataman kautta. It\xc3\xa4meren reitti\xc3\xa4 ei tuolloin voitu k\xc3\xa4ytt\xc3\xa4\xc3\xa4, koska se oli sodan takia miinoitettu. Yhti\xc3\xb6n omistajavastuu Suomen valtiolla kuului aluksi kansanhuoltoministeri\xc3\xb6lle, loppuvuodesta 1940 alkaen kauppa- ja teollisuusministeri\xc3\xb6lle. Yhti\xc3\xb6 hankki k\xc3\xa4ytt\xc3\xb6\xc3\xb6ns\xc3\xa4 Volvo- ja Ford V8 -kuorma-autoja, joilla se vastasi liikenteest\xc3\xa4 Pohjoiselta j\xc3\xa4\xc3\xa4merelt\xc3\xa4 etel\xc3\xa4\xc3\xa4n. Yhti\xc3\xb6n toimitusjohtajaksi m\xc3\xa4\xc3\xa4r\xc3\xa4ttiin kenraali Paavo Talvela._NEWLINE_Vuonna 1995 Pohjolan Liikenne osti vuonna 1935 perustetun Lohjan Liikenne Oy:n, joka harjoitti linjaliikennett\xc3\xa4 l\xc3\xa4ntisell\xc3\xa4 Uudellamaalla. Ostetulla yrityksell\xc3\xa4 oli tuolloin 36 linja-autoa. Vuonna 1996 Pohjolan Liikenne otti k\xc3\xa4ytt\xc3\xb6\xc3\xb6n nykyisen violetin kaarilogon (lempinimelt\xc3\xa4\xc3\xa4n Valtionkaaret) vihre\xc3\xa4n tekstin kera._NEWLINE_Vuonna 1999 Pohjolan Liikenne teki suuren yrityskaupan ostamalla vuonna 1934 toimintansa aloittaneen kotkalaisen Onni Vilkas Oy:n, jonka autot olivat aikanaan tunnettuja kylkiin maalatusta juoksevasta vinttikoirasta._NEWLINE_Vuonna 2007 Pohjolan Liikenne ilmoitti ostaneensa It\xc3\xa4-Uudellamaalla toimivan A. E. Koskisen & Poikien koko osakekannan. Yhti\xc3\xb6ll\xc3\xa4 oli linjaliikennett\xc3\xa4 Helsingist\xc3\xa4 ja J\xc3\xa4rvenp\xc3\xa4\xc3\xa4st\xc3\xa4 Sipooseen, Pornaisiin ja Porvooseen. Samana vuonna Pohjolan Liikenne ilmoitti ostaneensa Kotkan l\xc3\xa4nsiosissa paikallisliikennett\xc3\xa4 harjoittaneen Jyrkil\xc3\xa4 Oy Kaupunkiliikenteen koko osakekannan. Kaupalla Kotkan paikallisliikenne siirtyi kokonaan Pohjolan Liikenteen hoitoon._NEWLINE_Vuoden 2008 alussa Pohjolan Liikenne osti kirkkonummelaisen perheyhti\xc3\xb6n M. V. Wikstr\xc3\xb6min koko osakekannan. Yhti\xc3\xb6 oli perustettu 1920-luvulla, ja kauppahetkell\xc3\xa4 sill\xc3\xa4 oli 40 ty\xc3\xb6ntekij\xc3\xa4\xc3\xa4 ja 27 linja-autoa._NEWLINE_Vuosina 2009\xe2\x80\x932010 toteutettiin kolme fuusiota VR-Yhtym\xc3\xa4n konsernirakennetta uudistettaessa. Pohjolan Liikenne -konsernin emoyhti\xc3\xb6 Oy Pohjolan Liikenne Ab sulautettiin ensin junaliikennett\xc3\xa4 harjoittaneeseen VR Osakeyhti\xc3\xb6\xc3\xb6n, jolloin Pohjolan Liikenteen henkil\xc3\xb6liikenne siirtyi henkil\xc3\xb6liikennedivisioonaan ja tavaraliikenne logistiikkadivisioonaan, jolloin Transpoint-yhti\xc3\xb6t yhdistettiin VR Cargon kanssa VR Transpointiksi. T\xc3\xa4m\xc3\xa4n j\xc3\xa4lkeen VR Osakeyhti\xc3\xb6 sulautettiin VR-Yhtym\xc3\xa4\xc3\xa4n, josta tuli VR Group. Oy Pohjolan Henkil\xc3\xb6liikenne Ab:n nimi muutettiin Oy Pohjolan Liikenne Ab:ksi._NEWLINE_Vuonna 2015 Pohjolan Liikenne siirtyi pikavuoroautoissaan uuteen lila-valkeaan v\xc3\xa4ritykseen ja irrottautui samalla ExpressBus-yhteenliittym\xc3\xa4st\xc3\xa4, jossa se oli ollut mukana perustamisesta eli vuodesta 1991 l\xc3\xa4htien.'